|  |  |  |
| --- | --- | --- |
|  |  |   |

ՄԱՄԼՈ ՀԱՂՈՐԴԱԳՐՈՒԹՅՈՒՆ

**7 ԱՄԵՆԱՎՏԱՆԳՎԱԾ ԾՐԱԳԻՐ 2024**

**Ամբերդ պատմամշակութային արգելոցն (Հայաստան) ընդգրկվել է**

**Եվրոպայի 11 ամենավտանգված ժառանգության վայրերի կարճ ցուցակում**

Հաագա / Բրյուսել / Լյուքսեմբուրգ, 30 հունվարի 2024 թ․

**«Եվրոպա Նոստրան»**, Մշակութային և բնական ժառանգությանը նվիրված քաղաքացիական հասարակության եվրոպական ձայնը և **Եվրոպական ներդրումային բանկի (ԵՆԲ) ինստիտուտն** այսօր հայտարարել են Եվրոպայում գտնվող և այս տարվա «7 ամենավտանգված» ծրագրում ընդգրկված հուշարձանների ու ժառանգության վայրերի անունները:

**2024 թվականի Եվրոպայի 11 ամենավտանգված հուշարձաններն ու ժառանգության վայրերն են.**

* [Ամբերդ պատմամշակութային արգելոց, ՀԱՅԱՍՏԱՆ](https://7mostendangered.eu/sites/amberd-historical-and-cultural-reserve-armenia)
* [Դուրեսի հնավայր (Muret e Portës), ԱԼԲԱՆԻԱ](https://7mostendangered.eu/sites/archaeological-site-of-muret-e-portes-durres-albania)
* [Միդի պալատ (Palais du Midi), Բրյուսել, ԲԵԼԳԻԱ](https://7mostendangered.eu/sites/palais-du-midi-brussels-belgium)
* [Աշխատավորների դասի բնակարաններ Ռուբե-Տուրկուենում, ՖՐԱՆՍԻԱ](https://7mostendangered.eu/sites/working-class-housing-in-roubaix-tourcoing-france/)
* [Կիկլադյան կղզիներ, Սիֆնոս, Սերիֆոս և Ֆոլեգանդրոս, ՀՈՒՆԱՍՏԱՆ](https://7mostendangered.eu/sites/cycladic-islands-notably-sifnos-serifos-and-folegandros-greece)
* [Գեսատի Սուրբ Պետրոս եկեղեցի, Միլան, ԻՏԱԼԻԱ](https://7mostendangered.eu/sites/church-of-san-pietro-in-gessate-milan-italy)
* [Սիենայի սինագոգ, ԻՏԱԼԻԱ](https://7mostendangered.eu/sites/synagogue-of-siena-italy)
* [Շտայնորտ պալատ, հյուսիսային Մասուրիա, Լեհաստան](https://7mostendangered.eu/sites/steinort-palace-northern-masuria-poland/)
* [Հարավսլավիայի ժողովրդական բանակի տուն Շաբաչում, Սերբիա](https://7mostendangered.eu/sites/home-of-the-yugoslav-peoples-army-in-sabac-serbia)
* [Սուրբ Գևորգ հունական ուղղափառ եկեղեցի, Ալթինոզու / Հաթայ նահանգ, ԹՈՒՐՔԻԱ](https://7mostendangered.eu/sites/greek-orthodox-church-of-st-georgios-altinozu-turkiye)
* [Անտիոքի Երկաթե դարպաս, Անթաքիա / Հաթայ նահանգ, ԹՈՒՐՔԻԱ](https://7mostendangered.eu/sites/iron-gate-of-antioch-turkiye)

*«Եվրոպա Նոստրայի» գործադիր նախագահ, դոկտոր պրոֆ.* ***Հերման Պարզինգերը*** *հայտարարել է. «Ընտրված ժառանգության վայրերը վտանգված են քանդման, ոչ պատշաճ զարգացման, բնական աղետների կործանարար ազդեցության, անտեսման կամ ֆինանսավորման բացակայության պատճառով: Այս կարճ ցուցակը հրապարակելով՝ ցանկանում ենք աջակցության ուղերձ հղել այն ակտիվիստներին և տեղական համայնքներին, ովքեր խորապես նվիրված են այս վայրերը փրկելուն: Եվրոպայի ժառանգությունը պետք է պահպանվի ոչ միայն որպես մեր ընդհանուր անցյալի վկայություն, այլ նաև որպես կայունության, համախմբված և խաղաղ ապագայի խթան։*

*Եվրոպական ներդրումային բանկի ինստիտուտի դեկան* ***Շիվա Դուստդարն*** *ասաց. «Մշակութային ժառանգությունը եվրոպական ինքնության, գրավչության և տնտեսական աճի համար հիմնական ռեսուրս է: Այս կարճ ցուցակը մեզ հիշեցնում է, թե որքան փխրուն է այդ ժառանգությունը, և որքանով ենք մենք դա ընդունում: Ինստիտուտը մեր վաղեմի գործընկեր Եվրոպա Նոստրայի հետ միասին․ ողջ Եվրոպայում ընդլայնում է այն տեղական համայնքների ջանքերը, որոնք գիտեն, որ մշակութային ժառանգության վայրերը փրկելը կօգնի այլ հրատապ մարտահրավերներ հաղթահարելուն։ Հուսով ենք՝ գալիք սերունդների համար այս տեսարժան վայրերը վերականգնված և պահպանված տեսնել»:*

Վերոնշյալ վտանգված ժառանգության վայրերը ընտրվել են միջազգային [խորհրդակցական խմբի](http://7mostendangered.eu/advisory-panel/) կողմից: Խմբում ընդգրկված են պատմության, հնագիտության, ճարտարապետության, ամրակայման, նախագծերի վերլուծության և ֆինանսական փորձագետներ: 2024 թվականի «7 ամենավտանգված» ծրագրին վայրեր առաջադրել են անդամ կազմակերպությունները, ասոցացված կազմակերպությունները կամ Եվրոպա Նոստրայի առանձին անդամները, ինչպես նաև Եվրոպական ժառանգության դաշինքի անդամները:

Ընտրությունը կատարվել է ելնելով յուրաքանչյուր վայրի՝ ժառանգության առումով նշանակալի լինելուց ու մշակութային արժեքից, ինչպես նաև այն լուրջ վտանգից, որին դրանք այսօր առերեսվում են։ Տեղական համայնքների ներգրավվածության մակարդակն ու պետական և մասնավոր շահագրգիռ կողմերի հանձնառությունը այս վայրերը փրկելու հարցում կարևորվել են որպես հավելյալ արժեքներ: Ընտրության մեկ այլ չափանիշ էր այս վայրերի ներուժը՝ որպես կայուն սոցիալ-տնտեսական զարգացման խթան:

**Եվրոպայում 2024 թվականի «7 ամենավտանգված» ժառանգության վայրերի վերջնական ցանկը կհրապարակվի ապրիլին։**

**«Ամբերդ ամրոց» պատմամշակութային արգելոց, Հայաստան**

Ամբերդ պատմամշակութային համալիրը գտնվում է Հայաստանի Հանրապետության ամենաբարձր կետի՝ Արագած լեռան հարավային լանջին, ծովի մակարդակից մոտ 2300 մ բարձրության վրա, Արխաշան և Ամբերդ գետերի միախառնումից առաջացած հրվանդանին։ Հնավայրը ներառում է պաշտպանական կառույց՝ պարսպապատերով և դարպասներով, դղյակ, եկեղեցի, բաղնիք, ջրամբար և այլ օժանդակ կառույցներ՝ շրջապատված գեղատեսիլ բնական տեսարանով։

Դղյակը և պարսպի որոշ հատվածներ կառուցվել են 7-րդ դարում՝ Կամսարական իշխանական տան օրոք։ Չորս դար անց Պահլավունիների իշխանական տունը, Վահրամ Պահլավունու գլխավորությամբ ձեռք բերելով բերդն ու հարակից հողերը, ձեռնամուխ է լինում վերակառուցմանը։ Ըստ Գրիգոր Մագիստրոս Պահլավունու՝ Վահրամ Պահլավունին, 1026 թվականին կառուցելով Սուրբ Աստվածածին (Վահրամաշեն) եկեղեցին, ընդլայնել է համալիրը։

1070-ականներին Ամբերդը վերածվել է ռազմական պատվարի՝ դիմակայելով սելջուկ թուրքերի արշավանքին։ 1197 թվականին հայ-վրացական միացյալ ուժերը զորավար Զաքարե Զաքարյանի գլխավորությամբ ազատագրել են բերդը։ 12-13-րդ դարերի ընթացքում Զաքարյանի հսկողության ներքո ամրաշինական պարիսպներին կառուցվածքային ամրացումներ են արվել։ 1215 թվականին Վաչե Վաչուտյանի կողմից ձեռք բերված Ամբերդը դարձել է պաշտպանական հենակետ։ Սակայն 1236 թվականին մոնղոլները գրավել և մասամբ ավերել են բերդը։

Հնավայրի հնագիտական ուսումնասիրությունը սկսվել է 1930-ական թվականներից:

Այսօր Ամբերդը Հայաստանի զբոսաշրջային երթուղիներից մեկն է, իսկ Աբ․ Աստվածածին (Վահրամաշեն) եկեղեցին՝ քրիստոնյաների ուխտավայր: Համալիրը արևելքից արևմուտք տարատեսակ մշակույթների խաչման վկայությունն է, որի պատմական կարևորությունը միախառնվել է բնական գեղեցկությանը: Այսուհանդերձ, դղյակը շարունակում է հողմնահարվել: Տարեցտարի մթնոլորտային ազդեցությունների հետևանքով քայքայվում են պատերի վերին հատվածները, հողմնահարվում են դրանց մակերևույթները: Բուսականությունը, խորացնելով արմատները, վնասում է հուշարձանին և առաջացնում հնարավոր վտանգ այցելուների համար: Դեպի ներս փլված հատվածը տարահրման մեծ ճնշում է գործադրում պատերի վրա: Ընդհանուր առմամբ այս ամենը խիստ վթարային է դարձնում դղյակը: Թույլ ցնցումների պարագայում առկա է փլուզումների վտանգ:

Հուշարձանը 2024 թվականի «7 ամենավտանգված» ծրագրին առաջադրել է ՀՀ կրթության, գիտության, մշակույթի և սպորտի նախարարությունը, ինչի շարժառիթը եվրոպական լայն հանրության շրջանում Ամբերդ պատմամշակութային համալիրի նշանակության մասին տեղեկացվածության բարձրացումն է:

«Ամբերդ»-ի վերականգնման ծրագիրը Հայաստանի Հանրապետության կրթության, գիտության, մշակույթի և սպորտի նախարարության մշակած Հայաստանի Հանրապետության մշակույթի պահպանման և զարգացման 2023-2027 թվականների համապարփակ ռազմավարության առանցքային բաղադրիչն է: Այս ռազմավարությամբ առաջնահերթություն է տրվում պետականության խորհրդանիշ հանդիսացող հուշարձանների՝ բերդերի ու կամուրջների վերականգնմանը՝ ֆինանսական աջակցության մեծացման հանձնառությամբ:

Առաջիկա երեք տարիներն ընդգրկող համապարփակ վերականգնման ծրագիրը նպատակ ունի ամրոցի տարածքում ստեղծել լրացուցիչ զբոսաշրջային ենթակառուցվածքներ` նոր սանհանգույց, տոմսերի կրպակ, հուշանվերների վաճառքի կետ, տեղեկատվական կենտրոն, հետիոտնային արահետներ և դիտակետեր: Այս նախաձեռնությունների ֆինանսավորումը իրականացվելու է բացառապես պետական հատկացումներից: Ֆինանսավորման առաջնային աղբյուրը Հայաստանի Հանրապետության կրթության, գիտության, մշակույթի և սպորտի նախարարությունն է։

|  |  |
| --- | --- |
| **ՄԱՄՈՒԼԻ ԿՈՆՏԱԿՏՆԵՐ****Եվրոպա Նոստրա**Ջոանա ՊինեյրոՀաղորդակցության համակարգողԷլհասցե՝ jp@europanostra.org, բջջ․՝ +31 6 34 36 59 85Անտիգոնի Միշել«7 ամենավտանգված» ծրագրերի համակարգողԷլ․ հասցե՝ am@europanostra.org, հեռ․՝ +31 (0) 70 302 40 51**Եվրոպական ներդրումային բանկի ինստիտուտ**Բրունո ՌոսինյոլԿլիմայի և ժառանգության ծրագրի ղեկավարԷլհասցե՝ bruno.rossignol@eib.orgՀեռ․՝ +352 43 797 07 67, բջջ․՝ +352 621345 862**Հայաստանի Հանրապետության կրթության,** **գիտության, մշակույթի և սպորտի նախարարություն**Հարություն ՎանյանՀուշարձանների պահպանության վարչության պետԷլհասցե՝ harutyun.vanyan@escs.am հեռ.՝ +374 33 102 000, բջջ․՝ +374 10 599 682 | **Ավելին՝****Կարճ ցուցակում ընգրկված յուրաքանչյուր վայրի վերաբերյալ՝** [Տեղեկատվություն և փորձագետների մենաբանությունները](https://7mostendangered.eu/sites_list/shortlisted-2024/)[Լուսանկարներ և էլեկտրոնային ազդագրեր](https://www.flickr.com/photos/europanostra/albums/72177720313952219/) [Video](https://vimeo.com/europanostra/7me2024shortlist)[Մամլո հաղորդագրությունը տարբեր լեզուներով](https://www.europanostra.org/europa-nostra-and-eib-institute-announce-heritage-sites-in-europe-shortlisted-for-the-7-most-endangered-programme-2024/)[www.7mostendangered.eu](http://www.7mostendangered.eu/)[www.europanostra.org](http://www.europanostra.org/)[http://institute.eib.org](http://institute.eib.org/)<https://escs.am/en> |

**Ընդհանուր տեղեկություն**

**7 ամենավտանգված ծրագիր**

[«7 ամենավտանգված»](https://7mostendangered.eu/) ծրագիրը քաղաքացիական հասարակության՝ Եվրոպայի վտանգված ժառանգությունը փրկելու արշավի մի մասն է կազմում: Այն բարձրացնում է հասարակության իրազեկվածությունը, տալիս է անկախ գնահատականներ և գործողությունների առաջարկներ է անում: Այն նաև տրամադրում է 10,000 եվրո դրամաշնորհ ցուցակում ընդգրկված յուրաքանչյուր վայրի համար՝ աջակցելու համաձայնեցված գործունեության իրականացմանը, որը կնպաստի վտանգված վայրի փրկությանը:

2013 թ.-ին մեկնարկած այս նորարարական ծրագիրը վարում է Եվրոպա Նոստրան՝ Եվրոպական ներդրումային բանկի ինստիտուտի հետ համագործակցությամբ: Ունի նաև Եվրոպական միության «Ստեղծագործ Եվրոպա» ծրագրի աջակցությունը։

2023 թվականին «7 ամենավտանգված» ծրագրի 10-ամյակի կապակցությամբ ԵՆԲ-ն թողարկեց [«Փրկելով անցյալը՝ ձևավորել ապագան» գրքույկը](https://www.europanostra.org/eib-publication-saving-the-past-shaping-the-future-marks-the-10-anniversary-of-the-7-most-endangered-programme/), որը ներկայացնում է հաջողված պատմություններն ու ընդգծում գործընկերության և համայնքի ներգրավվածության կարևորությունը: Եվրոպա Նոստրայի հետ սերտ համագործակցությամբ պատրաստված գրքույկը կարելի է կարդալ և ներբեռնել վեց լեզուներով (անգլերեն, ֆրանսերեն, գերմաներեն, իտալերեն, իսպաներեն և լեհերեն):

Ծրագրի մեկնարկից ի վեր ընտրվել են վտանգի տակ գտնվող 56 հուշարձաններ և ժառանգության վայրեր Եվրոպայի 31 երկրներից: Բացի այդ, 2016 թվականին [Իտալիայի Վենետիկի ծովածոցը](https://www.europanostra.org/venice-lagoon-endangered-site-europe/) հռչակվել է Եվրոպայում ամենավտանգված ժառանգության օբյեկտ. իսկ 2022 թվականին Եվրոպա Նոստրայի խորհուրդը [Ուկրաինայի հարուստ և բազմազան ժառանգությունը](https://www.europanostra.org/europa-nostra-and-eib-institute-announce-europes-7-most-endangered-heritage-sites-2022/) հռչակեց ամբողջ Եվրոպայի ամենավտանգված ժառանգություն:

**Եվրոպա Նոստրա**

[«Եվրոպա Նոստրան»](https://www.europanostra.org/) եվրոպական քաղաքացիական հասարակության ձայնն է, որը նվիրված է մշակութային և բնական ժառանգության պահպանմանն ու տարածմանը: Ժառանգության ոլորտի հասարակական կազմակերպությունների համաեվրոպական ֆեդերացիա է։ Աջակցում է պետական մարմինների, մասնավոր ընկերությունների և անհատների լայն ցանցին, որն ընդգրկում է ավելի քան 40 երկիր: Այն Եվրոպայի ամենամեծ և ժառանգության ոլորտի ամենաներկայացուցչական ցանցն է և սերտ հարաբերություններ է պահպանում Եվրոպական միության, Եվրոպայի խորհրդի, ՅՈՒՆԵՍԿՕ-ի և այլ միջազգային կառույցների հետ: 1963 թվականին հիմնադրված Եվրոպա Նոստրան այս տարի նշում է իր 60-ամյակը։

«Եվրոպա Նոստրան» իրականացնում է, Եվրոպայի վտանգված հուշարձանները, վայրերը և լանդշաֆտները փրկելու քարոզարշավ՝ մասնավորապես [«7 ամենավտանգված»](http://7mostendangered.eu/about/) ծրագրի միջոցով: [Եվրոպական ժառանգության մրցանակներով / Եվրոպա Նոստրա մրցանակներով](https://www.europeanheritageawards.eu/) խրախուսում է բարձր որակն ու մեծ վարպետությունը: Եվրոպա Նոստրան ակտիվորեն նպաստում է ժառանգությանն առնչվող եվրոպական ռազմավարությունների և քաղաքականության սահմանմանն ու իրականացմանը՝ եվրոպական կառույցների հետ մասնակցային երկխոսության և [Եվրոպական ժառանգության դաշինքի](https://europeanheritagealliance.eu/) համակարգման միջոցով:

«Եվրոպա Նոստրան» ղեկավարել է Եվրոպական հանձնաժողովի կողմից ընտրված եվրոպական համընկերությունը, որը վարելու է [Եվրոպական ժառանգության կենտրոն](https://www.europanostra.org/europa-nostra-and-its-partners-selected-to-implement-eu-funded-pilot-project-european-heritage-hub/) փորձնական նախագիծը (2023-2025 թթ․): Այն նաև Եվրոպական հանձնաժողովի կողմից մշակված [Նոր եվրոպական Բաուհուզ](https://new-european-bauhaus.europa.eu/index_en) նախաձեռնության պաշտոնական գործընկերն է և հանդիսանում է [Կլիմայի ժառանգության ցանցի](https://www.climateheritage.org/) առաջատար եվրոպական անդամ և աջակից:

**Եվրոպական ներդրումային բանկի ինստիտուտ**

[Եվրոպական ներդրումային բանկի ինստիտուտը (EIB-I)](https://institute.eib.org/) ստեղծվել է ԵՆԲ խմբի (Եվրոպական ներդրումային բանկ և Եվրոպական ներդրումային հիմնադրամ) շրջանակներում՝ եվրոպական շահագրգիռ կողմերի և լայն հանրության հետ խթանելու և աջակցելու սոցիալական, մշակութային և ակադեմիական նախաձեռնություններին: Այն ԵՆԲ խմբի համայնքի և քաղաքացիության ներգրավման առանցքային հենասյունն է: Լրացուցիչ տեղեկություններ կարելի է գտնել <http://institute.eib.org> կայքում։

**Ստեղծագործ Եվրոպա**

[«Ստեղծագործ Եվրոպան»](https://culture.ec.europa.eu/creative-europe) ԵՄ ծրագիր է, որն աջակցում է մշակութային և ստեղծագործական հատվածներին՝ հնարավորություն տալով մեծացնելու իրենց ներդրումը եվրոպական հասարակությունում, տնտեսությունում և կենսամիջավայրում: Ծրագիրը 2021-2027 թվականների համար 2,4 միլիարդ եվրո բյուջեով աջակցում է ժառանգության, կատարողական արվեստի, կերպարվեստի, միջգիտակարգային արվեստների, հրատարակչության, կինոյի, հեռուստատեսության, երաժշտության և տեսախաղերի ոլորտների կազմակերպությունների, ինչպես նաև տասնյակ հազարավոր արվեստագետների, մշակութային և տեսալսողական ոլորտի մասնագետների: